สถานการณ์น้ำและพื้นที่เสี่ยงสำคัญ  โดยเฉพาะเขื่อนแก่งกระจาน จังหวัดเพชรบุรี
สถานการณ์น้ำและพื้นที่เสี่ยงสำคัญ อ่างเก็บน้ำขนาดใหญ่ที่มีระดับเกินเกณฑ์ควบคุม จำนวน 4 แห่ง 

ศูนย์เฉพาะกิจชั่วคราวในภาวะวิกฤต  สรุปสถานการณ์น้ำและพื้นที่เสี่ยงสำคัญ ประจำวันที่ 8 สิงหาคม 2561 ว่า  ในช่วงวันที่ 8-9 สิงหาคม 2561 ประเทศไทยจะมีฝนตกเพิ่มขึ้นและมีฝนตกหนักบางแห่งบริเวณภาคเหนือ ภาคตะวันออกเฉียงเหนือ ภาคกลาง ภาคตะวันออกและภาคใต้ ส่วนในช่วงวันที่ 10-13 สิงหาคม 2561 ร่องมรสุมเลื่อนขึ้นไปพาดผ่านภาคเหนือตอนบนและประเทศเวียดนามตอนบน หย่อมความกดอากาศต่ำกำลังแรงบริเวณทะเลจีนใต้ตอนบน และมรสุมตะวันตกเฉียงใต้กำลังแรงพัดปกคลุมทะเลอันดามัน ประเทศไทยและอ่าวไทย ทำให้ประเทศไทยจะมีฝนตกต่อเนื่อง

สำหรับลุ่มน้ำเพชรบุรี ยังคงมีปริมาณน้ำหลากไหลอย่างต่อเนื่องลงเขื่อนแก่งกระจาน น้ำไหลล้นทางระบายน้ำล้นลงสู่แม่น้ำเพชรบุรี  ส่วนแม่น้ำสายหลักในประเทศไทยมีระดับน้ำเพิ่มขึ้น เนื่องจากปริมาณฝนที่ตกเพิ่มขึ้น แต่ยังไม่มีน้ำล้นตลิ่ง ยกเว้น ลำน้ำย้ง บริเวณจังหวัดยโสธร ส่วนแม่น้ำโขง  ยังมีระดับน้ำล้นตลิ่งบริเวณจังหวัดนครพนม มุกดาหาร และจังหวัดอุบลราชธานี
 
ส่วนสถานการณ์น้ำในอ่างเก็บน้ำที่ต้องเฝ้าระวังเป็นพิเศษ คือ อ่างเก็บน้ำขนาดใหญ่ที่มีระดับเกินเกณฑ์ควบคุม ( Upper Rule Curve ) และปริมาณน้ำเกินร้อยละ 80 ของความจุ มีจำนวน 4 แห่ง คือ เขื่อนแก่งกระจาน จังหวัดเพชรบุรี สภาพน้ำในอ่างเก็บน้ำ ( เวลา 04.00 น.) ปริมาณน้ำ 733 ล้านลูกบาศก์เมตร คิดเป็น 103 %  สถานภาพน้ำในพื้นที่ท้ายเขื่อน ยังอยู่ในเกณฑ์เฝ้าระวัง  ซึ่งปริมาณน้ำล้นทางระบายน้ำที่เพิ่มขึ้น จะส่งผลกระทบให้มีน้ำท่วมพื้นที่ริมสองฝั่งลำน้ำในบริเวณอำเภอแก่งกระจาน อำเภอท่ายาง อำเภอบ้านลาด อำเภอเมือง และอำเภอบ้านแหลม ก่อนจะไหลลงสู่ทะเล โดยมีการเร่งพร่องระบายน้ำในแม่น้ำเพชรบุรีและในระบบชลประทาน รวมถึงการพร่องน้ำจากอ่างเก็บน้ำโดยกาลักน้ำ เครื่องสูบน้ำ  ซึ่งติดตั้งเครื่องสูบน้ำในจุดเสี่ยงจำนวน 31 เครื่อง  ติดตั้งเครื่องผลักดันน้ำอีกจำนวน 38 เครื่อง
 
เขื่อนน้ำอูน  จังหวัดสกลนคร  สภาพน้ำในอ่างเก็บน้ำ ปริมาณ 534 ล้านลูกบาศก์เมตร คิดเป็น 103 % แนวโน้มจะมีปริมาณน้ำไหลเข้าอ่างลดลง ส่วนสภาพน้ำในพื้นที่ท้ายน้ำ ยังคงปกติ คาดว่าจะไม่มีพื้นที่ที่ได้รับผลกระทบ เนื่องจากไม่มีน้ำล้นตลิ่ง แต่ก็มีการแจ้งเตือนประชาชนให้ติดตามสถานการณ์น้ำ

เขื่อนวชิราลงกรณ  จังหวัดกาญจนบุรี สภาพน้ำในอ่างเก็บน้ำ ปริมาณ 7,495 ล้านลูกบาศก์เมตร คิดเป็น 85 % ส่วนสภาพน้ำในพื้นที่ท้ายน้ำ ปริมาณน้ำที่ระบายเพิ่มไม่ล้นตลิ่ง แต่อาจส่งผลกระทบต่อบริเวณรีสอร์ท ที่ตั้งอยู่ริมแม่น้ำแควน้อย จึงทำการแจ้งเตือนให้ทราบถึงแผนการระบายน้ำ

เขื่อนศรีนครินทร์  จังหวัดกาญจนบุรี สภาพน้ำในอ่างเก็บน้ำ ปริมาณ 15,423  ล้านลูกบาศก์เมตร คิดเป็น 87 % ส่วนสภาพน้ำในพื้นที่ท้ายน้ำ ปริมาณน้ำที่ระบายเพิ่มไม่ล้นตลิ่ง แต่อาจส่งผลกระทบต่อบริเวณรีสอร์ท ที่ตั้งอยู่ริมแม่น้ำแควน้อย จึงทำการแจ้งเตือนให้ทราบถึงแผนการระบายน้ำเช่นกัน

ซึ่งเช้าวันนี้ พลเอก ประยุทธ์ จันทร์โอชา นายกรัฐมนตรี เดินทางลงพื้นที่ติดตามสถานการณ์น้ำที่จังหวัดเพชรบุรี ดูสถานการณ์น้ำที่จุดแรกบริเวณเขื่อนเพชร ในอำเภอท่ายาง และดูการบริหารจัดการน้ำที่มาจากเขื่อนแก่งกระจาน